U-I-193/02
Natisni
Opravilna št.:
U-I-193/02
Datum odločitve:
13. 2. 2003
ECLI:
ECLI:SI:USRS:2003:U.I.193.02
Akt:
Zakon o sodnih taksah (Uradni list SRS, št. 1/90 ter Uradni list RS, št. 14/91, 38/96, 20/98, 70/2000 in 93/01) (ZST)

Zakon o Ustavnem sodišču (Uradni list RS, št. 15/94) (ZUstS), 3. odst. 28. čl.
Izrek:
Postopek za preizkus pobude za začetek postopka za oceno ustavnosti Zakona o sodnih taksah (Uradni list SRS, št. 1/90 ter Uradni list RS, št. 14/91, 38/96, 20/98, 70/2000 in 93/01) se ustavi.

Pobuda za začetek postopka za oceno ustavnosti tretjega odstavka 28. člena Zakona o Ustavnem sodišču (Uradni list RS, št. 15/94) se zavrne.
Evidenčni stavek:
Ustavno sodišče ustavi postopek za preizkus pobude, če pobudnik kljub pozivu Ustavnega sodišča, pobude ustrezno ne dopolni tako, da bi jo bilo mogoče obravnavati.
Določba 3. odst. 28. člena Zakona o Ustavnem sodišču ne posega v polje določanja in omejevanja pristojnosti Ustavnega sodišča, temveč le določa ravnanje sodišča v primerih, kadar pobudnik ne da ustreznih podatkov za odločanje o pobudi.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
1.4.51.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Popolnost vloge.
Pravna podlaga:
Člen 26.2, 28.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Uroš Vojko Blatnik, Ljubljana
Datum vloge:
23. 4. 2002
Vrsta odločitve:
sklep
Vrsta rešitve:
ustavitev
Dokument:
US22079
Dokument v PDF obliki:
U-I-193-02.pdf
116 KB
Prenesite datoteko
U-I-193/02
13. 2. 2003
SKLEP
Ustavno sodišče je v postopku za preizkus pobude Uroša Vojka Blatnika iz Ljubljane na seji dne 13. februarja 2003
sklenilo:
1. Postopek za preizkus pobude za začetek postopka za oceno ustavnosti Zakona o sodnih taksah (Uradni list SRS, št. 1/90 ter Uradni list RS, št. 14/91, 38/96, 20/98, 70/2000 in 93/01) se ustavi.
2. Pobuda za začetek postopka za oceno ustavnosti tretjega odstavka 28. člena Zakona o Ustavnem sodišču (Uradni list RS, št. 15/94) se zavrne.
Obrazložitev
1. Pobudnik v svoji vlogi Ustavnemu sodišču navaja, da zahteva presojo tistega člena Zakona o sodnih taksah (v nadaljevanju ZST), ki določa, da mora plačati sodno takso, čeprav je bila proti njemu nezakonito odrejena izvršba. Zatrjuje, da je ZST v nasprotju s 14. členom Ustave. Hkrati se ne strinja s sodnim sistemom, v katerem lahko posameznik sproži postopek le s pomočjo pravno kvalificirane osebe, ki jo mora plačati. Vlogi prilaga sklep Okrajnega sodišča, s katerim mu je naloženo, naj predloži dokazilo o plačani sodni taksi za ugovor, in zatrjuje, da je priloženi sklep v nasprotju s 14. členom Ustave. Pobudnik tudi nasprotuje temu, da ga je Ustavno sodišče pozvalo k dopolnitvi vloge in zatrjuje, da je Zakon o Ustavnem sodišču (v nadaljevanju ZUstS), kolikor vsebuje podlago za tako ravnanje, v nasprotju s 160. členom Ustave.
2. Ker iz pobudnikove vloge ni mogoče razbrati, katero določbo ZST izpodbija, ga je Ustavno sodišče pozvalo k dopolnitvi. Pobudnik niti po pozivu k dopolnitvi svoje vloge ni opredelil, katere določbe ZST izpodbija. Ker pobude ni dopolnil tako, da bi jo bilo mogoče obravnavati, je Ustavno sodišče postopek za njen preizkus v tem delu ustavilo.
3. Tretji odstavek 28. člena ZUstS določa, da Ustavno sodišče lahko s sklepom ustavi postopek, če predlagatelj zahteve ali pobudnik v določenem roku ne da podatkov, potrebnih za nadaljevanje postopka. Pobudnikovemu pavšalnemu zatrjevanju, da je navedena določba v neskladju s 160. členom Ustave zato, ker Ustavnemu sodišču preprečuje odločati o skladnosti zakonov z Ustavo, ni mogoče pritrditi. Izpodbijana določba ZUstS namreč ne posega v polje določanja ali omejevanja pristojnosti Ustavnega sodišča, temveč le določa ravnanje sodišča v primerih, kadar pobudnik ne da potrebnih podatkov za odločanje o pobudi. Ker so navedbe pobudnika neutemeljene, je Ustavno sodišče njegovo pobudo v tem delu kot očitno neutemeljeno zavrnilo.
4. Ustavno sodišče je sprejelo ta sklep na podlagi tretjega odstavka 28. člena in drugega odstavka 26. člena ZUstS ter prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnici in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič in Jože Tratnik. Sklep je sprejelo soglasno.
Predsednica
dr. Dragica Wedam Lukić